Shaxmat bo‘yicha rapid yo‘nalishida jahon chempionini kutib olish jarayonlari

O‘tgan yilning so‘nggi kunlarida Polsha poytaxti Varshavada o‘tkazilgan shaxmatning rapid va blis yo‘nalishlari bo‘yicha jahon chempionati nafaqat O‘zbekiston, balki dunyo shaxmati uchun ham tarixiy natijani tuhfa etdi.

Biz uchun ahamiyatlisi, mazkur Jahon chempionatining rapid yo‘nalishida 17 yoshli hamyurtimiz, dunyoning eng yosh grossmeysterlaridan biri Nodirbek Abdusattorov nomdor raqiblari, jumladan klassik shaxmat bo‘yicha amaldagi jahon chempioni norvegiyalik Magnus Karlsenni mag‘lubiyatga uchratib, rapid yo‘nalishida eng yosh jahon chempioniga aylandi.

Musobaqa davomida Nodirbek Karlsendan tashqari Fabiano Karuana (AQSH), Yan Nepomnyashiy (Rossiya), Levon Aronyan (Armaniston) kabi zamonamizning eng nomdor va yetakchi shaxmat ustalarini ham mag‘lub etdi va haqli ravishda chempion bo‘ldi.

Rapid yo‘nalishidan so‘ng, 180 nafar shaxmatchi ikki kun davomida blis yo‘nalishida o‘zaro musobaqalashdi. O‘tkazilgan bahslar yakuniga ko‘ra, Javohir Sindarov hamyurtlarimiz orasida eng yaxshi natijani qayd etdi. Shaxmatchimiz 21 imkoniyatdan 13,5 ochko jamg‘argan holda 8-o‘rinni egalladi.

Bugun tunda jahon chempioni Nodirbek Abdusattorov va terma jamoamizning qolgan vakillari joy olgan samolyot Islom Karimov nomidagi Toshkent xalqaro aeroportiga kelib qo‘ndi. Shaxmatchilarimizni Turizm va sport vazirligi va O‘zbekiston shaxmat federatsiyasi masʼul xodimlari, keng sport jamoatchiligi, shaxmatchilarning oila aʼzolari va ommaviy axborot vositalari xodimlari tantanali ravishda kutib olishdi.

Eslatib o‘tamiz, jahon chempionatidagi g‘alabasi sharafiga hamyurtimiz Nodirbek Abdusattorov Prezident farmoniga ko‘ra "Mard o‘g‘lon" davlat mukofoti bilan taqdirlandi hamda Toshkent shahridan ikki xonali uy bilan mukofotlandi.